b'\n_START_ARTICLE_\nGrand Rapidsas\n_START_SECTION_\nIstorija\n_START_PARAGRAPH_\nPrie\xc5\xa1 daugiau nei 2000 met\xc5\xb3 teritorijoje gyventa \xc5\xa0iaur\xc4\x97s Amerikos ind\xc4\x97n\xc5\xb3._NEWLINE_Europie\xc4\x8diai (misionieriai ir prekeiviai kailiais) dab. Grand Rapidso teritorijoje atsikraust\xc4\x97 XIX a. pr. Europie\xc4\x8diai ind\xc4\x97nams teikdavo metal\xc4\x85 ir tekstil\xc4\x97s gaminius mainais u\xc5\xbe j\xc5\xb3 kailius. \xc5\xa0ioje vietov\xc4\x97je Madeline La Framboise \xc4\xafsteig\xc4\x97 ind\xc4\x97n\xc5\xb3-europie\xc4\x8di\xc5\xb3 prekybos post\xc4\x85. V\xc4\x97liau jos verslas tapo Amerikos kaili\xc5\xb3 kompanijos (American Fur Company) dalimi._NEWLINE_1826\xc2\xa0m. i\xc5\xa1 Detroito kil\xc4\x99s Louis Campau, kuris formaliai laikomas Grand Rapidso \xc4\xafk\xc5\xabr\xc4\x97ju, netoli Grand up\xc4\x97s slenks\xc4\x8dio pasistat\xc4\x97 trobel\xc4\x99 ir kalv\xc4\x99. Tre\xc4\x8diajame de\xc5\xa1imtmetyje \xc4\xaf teritorij\xc4\x85 prad\xc4\x97jo keldintis jankiai. Netoli Plaster Creek upelio aptikta gipso atodanga. Gips\xc4\x85 i\xc5\xa1gauti imta 1841\xc2\xa0m. Jis naudotas tinkavimo gipso ir kit\xc5\xb3 sien\xc5\xb3 klojini\xc5\xb3 gamyboje. 1850\xc2\xa0m. Grand Rapidsui suteiktas miesto statusas. Tuomet jame gyveno 2686 gyventojai. 1858\xc2\xa0m. pro miest\xc4\x85 nutiesta Detroito\xe2\x80\x93Milvokio gele\xc5\xbeinkelio linija. 1880\xc2\xa0m. vakariniame miesto pakra\xc5\xa1ty veikl\xc4\x85 prad\xc4\x97jo pirmasis \xc5\xa1alyje hidroelektrinis generatorius._NEWLINE_Grand Rapidsas buvo vienas pirm\xc5\xb3j\xc5\xb3 \xc5\xa1alies miest\xc5\xb3, kuriame prad\xc4\x97ta pl\xc4\x97toti automobili\xc5\xb3 pramon\xc4\x99. Nuo 1901 iki 1921\xc2\xa0m. \xc4\x8dia veik\xc4\x97 automobili\xc5\xb3 gamintojas \xe2\x80\x9eAustin Automobile Company\xe2\x80\x9c. Grand Rapidsas taip pat buvo vienas pirm\xc5\xb3j\xc5\xb3 miest\xc5\xb3, i\xc5\xa1 kurio vykdyti reguliar\xc5\xabs keleiviniai skryd\xc5\xbeiai, kai 1926\xc2\xa0m. oro linij\xc5\xb3 bendrov\xc4\x97 \xe2\x80\x9eStout Air Services\xe2\x80\x9c prad\xc4\x97jo skraidinti keleivius i\xc5\xa1 Grand Rapidso \xc4\xaf Detroit\xc4\x85. 1945\xc2\xa0m. Grand Rapidsas pirmasis \xc5\xa1alyje prad\xc4\x97jo naudoti fluoruot\xc4\x85 vanden\xc4\xaf. Antrojoje XIX a. pus\xc4\x97je miestas tapo svarbiausiu mi\xc5\xa1ko ruo\xc5\xa1os centru ir pagrindiniu bald\xc5\xb3 gamybos centru visose Jungtin\xc4\x97se Valstijose.'